《网师园看牡丹即席有作》
清代·鳌图

网师园中何所有，半亩牡丹大如斗。美人睡起绣被堆，妃子歌残小垂手。

日照赤城霞散绮，双成在前飞琼后。须臾镫上锦屏开，万点明星落窗牖。

腰支瘦损倩风扶，薄醉盈盈一回首。主人好客列华筵，琥珀光凝杯上口。

金裙玉佩洛中花，云合星聚人间友。晋卿雅集图长留，太白春游文不朽。

名花名园以人存，风流我辈终不负。

作者简介：清汉军镶红旗人，字伯麟，号沧来。于宗瑛子。乾隆三十五年举人，历任淮扬道，江苏按察使。有《习静轩诗文集》。